## El CECOPI estén dos dies les limitacions de circulació “davant del risc extrem de col·lapse” de les principals vies d’entrada i eixida de València

*** Les restriccions als vehicles es mantenen en les vies de titularitat estatal V-31, V-30 i en les autonòmiques CV-33, CV-36, CV-366, CV-400, CV403, CV-407 i CV-410
* Martínez Mus ha destacat la necessitat de fomentar el teletreball i “evitar utilitzar el vehicle privat, llevat que es forme part de les plantilles de servicis essencials”**

El Centre de Coordinació Operatiu Integrat (CECOPI) ha pactat per unanimitat estendre l’orde que limita la circulació en la zona de l’àrea metropolitana de València afectada per les inundacions amb l’objectiu de facilitar els treballs d’emergència de les diverses agències i els cossos desplegats, “davant del risc extrem de col·lapse” de les principals vies d’accés i eixida de la ciutat.

Així ho ha confirmat el conseller de Medi Ambient, Infraestructures i Territori, Vicente Martínez Mus. “En la reunió del CECOPI s’ha decidit, després de la petició de la Guàrdia Civil de Trànsit i la Direcció General de Trànsit, així com els diversos organismes d’Emergències i els Cossos i Forces de Seguretat de l’Estat, prorrogar durant 48 hores més l’orde que establix el cessament amb caràcter transitori de la mobilitat i restringir-la per a tots els servicis essencials”, ha insistit Mus.

Esta decisió s’adopta després de la previsió de la Direcció General de Trànsit i la Guàrdia Civil que este dilluns les principals vies d’accés a la ciutat de València, V-30 i V-31, registren serioses dificultats de moviment, atés que l’A7 té un tram tallat a causa de les inundacions.

“Cal tindre en compte que, un dia normal, el bypass registra un trànsit mitjà de més de 100.000 vehicles i si no es restringix la mobilitat amb esta orde, este trànsit serà canalitzat per la V-30 i V-31 i dificultarà seriosament l’accés dels servicis essencials a les zones més afectades per les inundacions”, ha remarcat Martínez Mus.

Martínez Mus ha destacat la necessitat de fomentar el teletreball i “evitar utilitzar el vehicle privat, llevat que es forme part de les plantilles de servicis essencials”. “És essencial per a continuar amb les labors d’ajuda el fet que es rebaixe la quantitat de vehicles en l’anell metropolità de València”, ha sentenciat.

D’altra banda, Mus ha advocat pel fet que, en la mesura que siga possible, s’utilitze el transport públic i ha destacat que des de dilluns “estarà operatiu el servici de Metrobús, a excepció de les línies del corredor sud i l’aeroport”. També ha anunciat que en els pròxims dies s’establiran noves línies provisionals per a garantir la mobilitat de municipis que comptaven amb servici de Metrovalencia.

**Restriccions**

Les restriccions afectaran la V-31 íntegrament, excepte l’entrada a la ciutat de València. També -a petició de l’executiu- els accessos i les eixides als municipis des del quilòmetre 0 (port) de la V-30 fins al quilòmetre 9 (accessos a l’A3), tots dos sentits, excepte l’entrada a la ciutat de València.

A més, l’orde preveu altres vies de competència autonòmica, com la CV-33 Albal-Torrent, la CV-36 València-bypass, la CV-366 d’accés sud a Torrent, la CV-400 València-Albal, la CV-403 Xirivella-Torrent, la CV-407 Picanya-Sedaví i la CV-410 Alaquàs-Bonaire.

**Excepcions**

En el període indicat es restringix el moviment de vehicles en totes estes vies per a tots els usuaris, excepte els que complisquen algunes excepcions, com ara l’assistència a centres, servicis i establiments sanitaris; així com el compliment d’obligacions laborals, professionals, empresarials, institucionals o legals, o el retorn al lloc de residència habitual o familiar, l’assistència i cura a persones majors, menors, dependents, persones amb discapacitat o persones especialment vulnerables.

També per a aquelles actuacions requerides o urgents amb els òrgans públics, judicials o notarials; les situacions de necessitat o causa major, o una altra activitat de naturalesa anàloga degudament acreditada.

Fecha: 03/11/2024